1. Uvod

V skladu s členom 8(1) Sklepa Komisije z dne 24. novembra 2015 o usklajevanju ukrepov Unije in držav članic z mehanizmom usklajevanja (v nadaljevanju: sklep) Komisija redno obvešča Evropski parlament in Svet o izvajanju instrumenta za pomoč beguncem v Turčiji (v nadaljnjem besedilu: instrument). Člen 8(2) določa, da mora Komisija letno poročati Evropskemu parlamentu in Svetu o izvajanju instrumenta. Prvo letno poročilo o instrumentu je bilo objavljeno marca 2017. V njem so bili opisani delovanje instrumenta, prvi ukrepi, sprejeti v zvezi z njegovim izvajanjem, njegovo spremljanje, sistem vrednotenja ter povezane komunikacijske dejavnosti.

1.1 Turčija in begunska kriza

Turčija je zaradi svoje geografske lege pomembna država sprejema in tranzita za begunce in migrante. Zaradi doslej največjega pritoka, ki je zlasti posledica konfliktov v Siriji in Iraku, država gosti več kot 3,8 milijona beguncev in migrantov, tj. več kot katera koli druga država na svetu. To število vključuje 3,5 milijona registriranih sirskih beguncev, izmed katerih jih je manj kot 7 % nameščenih v 21 taboriščih, ki jih je postavila turška vlada, ter več kot 300 000 registriranih beguncev in prosilcev za azil predvsem iz Iraka, Afganistana, Irana in Somalije. Porazdelitev beguncev in prosilcev za azil po provincah je prikazana na zemljevidu na strani 3. Ta pritok je močno vplival na gostiteljske skupnosti. Turčija si še naprej hvalevredno prizadeva za sprejemanje, podpiranje in gostovanje velikega števila beguncev in migrantov.

1.2 Odziv EU na krizo in vzpostavitev instrumenta

Evropska unija in njene države članice so se leta 2015 odločile okrepiti svoje politično in finančno udejstvovanje v podporo Turčiji pri njenih prizadevanjih za gostitev beguncev. Celovito sodelovanje, ki temelji na deljeni odgovornosti, vzajemnih zavezah in doseganju rezultatov med Evropsko unijo in Turčijo, je bilo dogovorjeno v okviru izjav EU in Turčije z dne 29. novembra 2015 in 18. marca 2016. S srečanjem voditeljev držav ali vlad s Turčijo 29. novembra 2015 se je začel skupni akcijski načrt EU in Turčije za pomoč Turčiji pri obravnavanju posledic konflikta v Siriji.

Komisija je v odziv na poziv držav članic EU k znatnemu dodatnemu financiranju za podporo beguncem v Turčiji 24. novembra 2015 sprejela odločitev o vzpostavitvi instrumenta za begunce v Turčiji. Instrument je mehanizem za usklajevanje mobilizacije sredstev, ki so dana na razpolago v proračunu EU in z dodatnimi prispevki držav članic, vključenimi v proračun EU kot del zunanjih namenskih prejemkov v skupni višini 3 milijarde EUR za obdobje 2016–2017.

Ta prispevek dopolnjuje in znatno izboljšuje obstoječe financiranje iz nacionalnih programov v okviru regionalnega skrbniškega sklada EU za odziv na krizo v Siriji (skrbniški sklad EU), instrumenta za prispevanje k stabilnosti in miru, evropskega instrumenta za demokracijo in človekove pravice ter instrumenta za predpristopno pomoč, ki so omogočili najnujnejše delo s ključnimi partnerji pri obravnavanju vprašanj v zvezi z begunci.

Izvajanje izjave EU in Turčije z dne 18. marca 2016 (v nadaljnjem besedilu: izjava) je imela v letu 2017 ključno vlogo pri zagotavljanju, da EU in Turčija učinkovito in skupaj obravnavata izzive na področju migracij. Izvajanje te izjave še naprej daje konkretne rezultate pri zmanjševanju nezakonitih in nevarnih prehodov ter pri reševanju življenj v Egejskem morju. Leta 2017 je po vzhodnosredozemski poti v EU prišlo skupaj 41 720 migrantov, leta 2016 pa 182 227. Število smrtnih žrtev na morju se je znatno zmanjšalo, saj je leta 2017 na morju izgubilo življenje 62 oseb, leta 2016 pa 434.

Preselitve iz Turčije v EU potekajo pospešeno; od 4. aprila 2016 do 14. februarja 2018 je bilo iz Turčije v Evropo preseljenih 12 170 sirskih beguncev. Treba bi bilo aktivirati prostovoljni program humanitarnega sprejema, saj so države članice decembra 2017 sprejele standardne operativne postopke. Vsi elementi in pogoji so zdaj pripravljeni za aktivacijo, kot je določeno v izjavi EU in Turčije. To bo zagotovilo nadaljevanje preselitev ter varno in zakonito alternativo nedovoljenim migracijam v EU.

Za popolno in trajno izvajanje izjave so potrebna stalna prizadevanja ter trajna politična odločenost vseh strani.

2. Delovanje instrumenta

Instrument je usklajevalni mehanizem, ki omogoča hitro, učinkovito in uspešno mobilizacijo pomoči EU za begunce v Turčiji. Zagotavlja optimalno mobilizacijo obstoječih instrumentov financiranja EU v obliki humanitarne ali nehumanitarne pomoči, da bi bila obravnava potreb beguncev in gostiteljskih skupnosti celovita in usklajena.

Usmerjevalni odbor instrumenta zagotavlja strateške smernice za splošne prednostne naloge, vrste ukrepov, ki se podprejo, sredstva, ki se dodelijo, in finančne instrumente, ki se mobilizirajo, ter, če je primerno, za pogoje, povezane z izvajanjem zavez Turčije v okviru skupnega akcijskega načrta EU in Turčije. V drugem letu izvajanja instrumenta se je usmerjevalni odbor sestal štirikrat, tj. 12. januarja , 31. marca, 28. junija in 8. novembra 2017. Komisija je 9. marca 2018 sklicala deveti sestanek usmerjevalnega odbora, naslednjega pa bo predvidoma sklicala spomladi 2018.

Ključna načela, na katerih temelji izvajanje instrumenta, so hitrost, učinkovitost in uspešnost ob hkratnem zagotavljanju vzdržnega finančnega upravljanja. Pomembni sta tudi trajnost ukrepov instrumenta in skupno prevzemanje odgovornosti s turškimi organi. Opredelitev prednostnih področij pomoči v okviru instrumenta temelji na celoviti in neodvisni oceni potreb, pri čemer je posebna pozornost namenjena ranljivim skupinam.

Instrument usklajuje financiranje iz naslednjih instrumentov za zunanje financiranje: Uredbe Sveta (ES) št. 1257/96 o humanitarni pomoči, evropskega instrumenta sosedstva, instrumenta za razvojno sodelovanje, instrumenta za predpristopno pomoč in instrumenta za prispevanje k stabilnosti in miru. Ukrepi, ki se financirajo iz proračuna Unije, se izvajajo v skladu z njenimi finančnimi pravili in predpisi, kar vključuje neposredno in posredno upravljanje ter regionalni skrbniški sklad EU za odziv na krizo v Siriji. Razčlenitev projektov v okviru instrumenta glede na instrument EU je naslednja: